2013D0463 — DA — 24.07.2015 — 003.001

Dette dokument er et dokumentationsredskab, og institutionerne påtager sig intet ansvar herfor

►B RÅDETS GENNEMFØRELSESAFGØRELSE af 13. september 2013 om godkendelse af Cyperns makroøkonomiske tilpasningsprogram og om ophævelse af afgørelse 2013/236/EU (2013/463/EU) (EUT L 250 af 20.9.2013, s. 40)

Ændret ved:









▼B

RÅDETS GENNEMFØRELSESAFGØRELSE

af 13. september 2013

om godkendelse af Cyperns makroøkonomiske tilpasningsprogram og om ophævelse af afgørelse 2013/236/EU

(2013/463/EU)







RÅDET FOR DEN EUROPÆISKE UNION HAR — under henvisning til traktaten om Den Europæiske Unions funktionsmåde, under henvisning til Europa-Parlamentets og Rådets forordning (EU) nr. 472/2013 af 21. maj 2013 om skærpelse af den økonomiske og budgetmæssige overvågning af medlemsstater i euroområdet, der har eller er truet af alvorlige vanskeligheder med hensyn til deres finansielle stabilitet ( 1 ), særlig artikel 7, stk. 2 og 5, under henvisning til forslag fra Europa-Kommissionen, og ud fra følgende betragtninger: (1) Forordning (EU) nr. 472/2013 finder anvendelse på medlemsstater, der allerede modtog finansiel bistand, herunder fra Den Europæiske Stabilitetsmekanisme (ESM), på det tidspunkt, hvor nævnte forordning trådte i kraft. (2) Forordning (EU) nr. 472/2013 indeholder reglerne for godkendelse af de makroøkonomiske tilpasningsprogrammer for medlemsstater, der modtager finansiel bistand; det er nødvendigt, at disse regler er i overensstemmelse med traktaten om oprettelse af den europæiske stabilitetsmekanisme. (3) Efter anmodning fra Cypern den 25. juni 2012 om finansiel bistand fra ESM besluttede Rådet den 25. april 2013 ved afgørelse 2013/236/EU ( 2 ), at Cypern nøje skulle gennemføre et makroøkonomisk tilpasningsprogram. (4) Den 24. april 2013 besluttede ESM's repræsentantskab i princippet at yde Cypern stabilitetsstøtte, og det godkendte aftalememorandummet om specifikke økonomisk-politiske betingelser (herefter »aftalememorandummet«) og Kommissionens undertegnelse heraf på ESM's vegne. (5) I overensstemmelse med artikel 1, stk. 2, i afgørelse 2013/236/EU har Kommissionen sammen med Den Europæiske Centralbank (ECB) og, hvor det er relevant, Den Internationale Valutafond (IMF) foretaget den første vurdering af fremskridtene med gennemførelsen af de aftalte foranstaltninger og af deres effektivitet og økonomiske og sociale virkninger. På baggrund af denne vurdering er der foretaget en opdatering af det eksisterende makroøkonomiske tilpasningsprogram, som afspejler de skridt, som de cypriotiske myndigheder har taget frem til andet kvartal af 2013. (6) Efter at forordning (EU) nr. 472/2013 er trådt i kraft, skal det makroøkonomiske tilpasningsprogram nu vedtages i form af en gennemførelsesafgørelse fra Rådet. Af hensyn til klarheden og retssikkerheden bør programmet godkendes på ny på basis af artikel 7, stk. 2, i forordning (EU) nr. 472/2013. Grundlæggende set bør programmet forblive identisk med det, der blev godkendt ved afgørelse 2013/236/EU, men også indeholde resultaterne af den undersøgelse, der er blevet gennemført i overensstemmelse med artikel 1, stk. 2, i nævnte afgørelse. Samtidig bør afgørelse 2013/236/EU ophæves. (7) Kommissionen har sammen med ECB og IMF foretaget den første vurdering af fremskridtene med gennemførelsen af de aftalte foranstaltninger og af deres effektivitet og økonomiske og sociale virkninger. Som et resultat heraf er aftalememorandummet blevet opdateret for så vidt angår reformen inden for den finansielle sektor, den finanspolitiske reform og de strukturelle reformer, navnlig med hensyn til i) at fastlægge en køreplan for den gradvise lempelse af kapitalkontrollen, ii) at opstille de retlige rammer for en styringsstruktur til forvaltning af statens andel i den kooperative kreditsektor, iii) at gennemføre en handlingsplan for bekæmpelse af hvidvaskning af penge, iv) at indføre en kompensationsordning for sociale fonde og pensionsfonde med indskud i Cyprus Popular Bank, v) at sikre, at der fortsat vil være tilstrækkelige midler til rådighed til dækning af de nationale bidrag til projekter, der finansieres gennem strukturfondene og andre EU-fonde, vi) at give nærmere oplysninger om den planlagte reform af det offentlige bistandssystem og vii) at udforme detaljerede forslag til aktiveringspolitikker og tage hurtige skridt til at skabe muligheder for de unge og forbedre deres beskæftigelsesudsigter. Gennemførelsen af omfattende og ambitiøse reformer på finansielle, finanspolitiske og strukturelle områder bør sikre, at Cyperns offentlige gæld bliver holdbar på mellemlang sigt. (8) Under gennemførelsen af den samlede politiske pakke i Cypern bør Kommissionen yde supplerende rådgivning og teknisk bistand på specifikke områder. En medlemsstat, der er underlagt et makroøkonomisk tilpasningsprogram, og som har utilstrækkelig administrativ kapacitet, skal søge teknisk bistand fra Kommissionen, der i den forbindelse kan nedsætte ekspertgrupper. (9) De cypriotiske myndigheder bør i overensstemmelse med gældende nationale regler og national praksis inddrage arbejdsmarkedets parter og civilsamfundets organisationer i forberedelsen, gennemførelsen, overvågningen og evalueringen af det makroøkonomiske tilpasningsprogram — ud fra følgende betragtninger: VEDTAGET DENNE AFGØRELSE:







Artikel 1

1. For at lette den cypriotiske økonomis tilbagevenden til bæredygtig vækst og finanspolitisk og finansiel stabilitet gennemfører Cypern nøje det makroøkonomiske tilpasningsprogram (»programmet«), hvis hovedelementer er fastlagt i artikel 2 i denne afgørelse.

2. Kommissionen overvåger sammen med ECB og, hvis det er relevant, IMF Cyperns fremskridt med gennemførelsen af programmet. Cypern samarbejder fuldt ud med Kommissionen og ECB. Cypern forsyner dem navnlig med alle de oplysninger, som de finder nødvendige for overvågningen af programmet. De cypriotiske myndigheder konsulterer på forhånd Kommissionen, ECB og IMF om vedtagelsen af politikker, der ikke indgår i denne afgørelse, men som kunne få væsentlig indflydelse på realiseringen af programmets målsætninger.

3. Kommissionen undersøger sammen med ECB og, hvis det er relevant, IMF i samarbejde med de cypriotiske myndigheder, hvilke ændringer og opdateringer af programmet der måtte være nødvendige for at tage hensyn til f.eks. en betydelig kløft mellem de makroøkonomiske og budgetmæssige prognoser og de realiserede tal (herunder for beskæftigelse), negative afsmittende virkninger samt makroøkonomiske og finansielle chok.

For at sikre en gnidningsløs gennemførelse af programmet og bidrage til en holdbar korrektion af ubalancer yder Kommissionen løbende rådgivning og vejledning om reformer af finanspolitik, finansmarkeder og strukturreformer.

Kommissionen foretager regelmæssigt en vurdering af programmets økonomiske virkninger og anbefaler de nødvendige korrektioner med henblik på at fremme vækst og jobskabelse, sikre den nødvendige finanspolitiske konsolidering og minimere skadelige sociale virkninger. Det makroøkonomiske tilpasningsprogram, herunder dets mål og den forventede fordeling af tilpasningsindsatsen, offentliggøres.

Artikel 2

1. De primære mål for programmet er at genoprette en sund cypriotisk banksektor, at videreføre den igangværende finanspolitiske konsolidering og at gennemføre strukturreformer for at fremme konkurrenceevnen og en bæredygtig og afbalanceret vækst. Programmet skal tackle de særlige risici fra Cypern for den finansielle stabilitet i euroområdet og sigte mod hurtigt at genoprette en sund og bæredygtig økonomisk og finansiel situation i Cypern og genskabe landets kapacitet til at finansiere sig selv fuldt ud på de internationale finansielle markeder. Programmet skal tage behørigt hensyn til Rådets henstillinger til Cypern i henhold til artikel 121, 126 og 136 og 148 i traktaten samt til Cyperns indsats for at efterkomme dem, idet der tages sigte på at udvide, styrke og uddybe de påkrævede politiske foranstaltninger.

2. Cypern viderefører den finanspolitiske konsolidering i overensstemmelse med sine forpligtelser i henhold til proceduren i forbindelse med uforholdsmæssigt store underskud ved hjælp af permanente foranstaltninger af høj kvalitet, samtidig med at virkningerne for de sårbare befolkningsgrupper mindskes.

3. For at bringe underskuddet ned under 3 % af BNP senest i 2016 sørger Cypern for at være rede til at iværksætte yderligere konsolideringsforanstaltninger. Mere specifikt sørger den cypriotiske regering i tilfælde af lavere indtægter end ventet eller højere sociale udgifter på grund af negative makroøkonomiske virkninger for at være rede til at træffe yderligere foranstaltninger for at bevare programmets målsætninger, bl.a. ved at mindske diskretionære udgifter, samtidig med at virkningerne for de sårbare befolkningsgrupper mindskes. I programperioden lægges likvide indtægter, som er højere end i fremskrivningerne i programmet, herunder eventuelle uventede gevinster, til side eller anvendes til at nedbringe gælden. Hvis der derimod opnås bedre resultater end forventet, kan dette, i det omfang det anses for at være et varigt fænomen, i stedet mindske behovet for yderligere foranstaltninger i programmets sidste år.

4. Cypern sikrer en god gennemførelse af strukturfondene og andre EU-fonde for så vidt angår programmets budgetmål. For at sikre en effektiv udnyttelse af EU-midler sørger den cypriotiske regering for, at der er tilstrækkelige nationale midler til rådighed til dækning af nationale bidrag, herunder ikke-støtteberettigede udgifter, under de europæiske struktur- og investeringsfonde (EFRU, ESF, Samhørighedsfonden, ELFUL og EFF/EHFF) i programperioderne 2007-2013 og 2014-2020, idet der samtidig tages hensyn til de disponible midler fra Den Europæiske Investeringsbank. Myndighederne ser til, at den institutionelle kapacitet til gennemførelse af de aktuelle og fremtidige programmer forbedres, og at forvaltningsmyndighederne og gennemførelsesorganerne råder over passende menneskelige ressourcer.

▼M3

5. For at genskabe en sund finansiel sektor skal Cypern fortsætte med gennemførelsen af omstruktureringen af banksektoren og den kooperative kreditsektor, fortsætte med at styrke tilsynet og reguleringen, også under hensyn til den fælles tilsynsmekanismes (FTM's) rolle, og gennemføre en reform af rammerne for omstrukturering af gælden, samtidig med at den finansielle stabilitet sikres.

Programmet skal indeholde følgende foranstaltninger og lægge op til følgende resultater:

a) sikring af, at likviditetssituationen i banksektoren nøje overvåges, alene så længe den er strengt nødvendig for at reducere alvorlige risici for stabiliteten i det finansielle system. Finansierings- og kapitalplanerne for de indenlandske banker, som er afhængige af finansiering via centralbanken eller modtager statsstøtte, skal på realistisk vis afspejle den forventede nedgearing i banksektoren og mindske afhængigheden af låntagning fra centralbanken, samtidig med at der undgås nødudsalg (»fire sales«) af aktiver og en kreditstramning

b) tilpasning af minimumskapitalkravene under hensyntagen til parametrene for balancevurderingen og den samlede vurdering

c) fastsættelse af, at banker med kapitalunderskud, hvis andre foranstaltninger viser sig ikke at være tilstrækkelige, kan anmode om rekapitaliseringsstøtte fra staten i overensstemmelse med procedurerne for statsstøtte. Banker med omstruktureringsplaner aflægger rapport om fremskridtene med gennemførelsen af planerne

d) sikring af, at kreditregisteret er fuldt ud operationelt

e) under hensyn til FTM's rolle, sikring af den fuldstændige gennemførelse af den forskriftsmæssige ramme for låntagning, aktivers værdiforringelse og hensættelser

f) sikring af, at bankerne regelmæssigt kommunikerer med myndigheder og markeder for så vidt angår de fremskridt, de gør med omstruktureringen af deres virksomhed

g) sikring af revisionen af governancedirektivet, som bl.a. kommer til at præcisere samspillet mellem bankernes interne revisionsenheder og banktilsynsmyndighederne

h) styrkelse af bankernes forvaltning, bl.a. ved at forbyde långivning til uafhængige bestyrelsesmedlemmer eller deres forbundne parter

i) sikring af det nødvendige personale og de nødvendige ændringer i lyset af det nye ansvar, som Cyperns centralbank (CBC) har påtaget sig, navnlig for opløsnings- og tilsynsfunktioner, og gennemførelse i national ret af det fælles regelsæt, herunder Europa-Parlamentets og Rådets direktiv 2014/59/EU ( 3 ) og Europa-Parlamentets og Rådets direktiv 2014/49/EU ( 4 )

j) strømlining af lovgivningen om og tilsynet med forsikringsselskaber og pensionsfonde

k) styrkelse af forvaltningen af misligholdte lån under hensyn til udviklingen i og tidsplanen for FTM. Dette indebærer navnlig følgende: overvågning og offentliggørelse af CBC's omstruktureringsmål, foranstaltninger, der skal sætte långivere i stand til at opnå tilstrækkelige oplysninger om låntagernes finansielle situation og begære, opnå og foretage arrest i kriminelle låntageres finansielle aktiver og indtjening, foranstaltninger, der skal muliggøre og lette långiveres overdragelse af eksisterende lån til tredjemand sammen med al sikkerhedsstillelse og alle værdipapirer uden at skulle opnå låntagerens samtykke

l) vedtagelse af lovgivning, der sikrer en hurtig overførsel af udstedte skøder til købere af fast ejendom og samtidig sikrer mod misbrug

m) lempelse af begrænsningerne for beslaglæggelse af sikkerhedsstillelse, navnlig ved at sikre smidighed og effektivitet i de reviderede rammer for tvangsfuldbyrdelse; dette skal ledsages af gennemførelse og komplettering af den overordnede reform af insolvensprocedurerne for virksomheder og personer, herunder alle nødvendige administrative foranstaltninger og forskrifter. Gennemførelsen og resultaterne af den nye ramme vedrørende insolvens skal overvåges konstant for at sikre, at den understøtter de fastsatte målsætninger og principper, og der vil om nødvendigt blive foreslået ændringer. I begyndelsen af 2016 foretages der en samlet gennemgang af de retlige rammer for omlægningen af den private sektors gæld, og der gennemføres en handlingsplan for ændring af rammerne for at rette op på eventuelle mangler. Der formuleres anbefalinger vedrørende retsplejeloven og procesreglerne for at sikre, at den reviderede lov om tvangsfuldbyrdelse og de nye rammer vedrørende insolvens fungerer gnidningsløst og effektivt, også med henblik på at forbedre domstolenes sagsbehandlingstider og nedbringe puklen af uafsluttede sager ved domstolene

n) sikring af, at samarbejdsgruppen sørger for rettidig og fuldstændig gennemførelse af den aftalte omstruktureringsplan og træffer yderligere foranstaltninger til at forbedre sin operationelle kapacitet, navnlig på områderne forvaltning af restancer, ledelsesinformationssystemer, styring og forvaltningskapacitet

o) yderligere styrkelse af rammerne for bekæmpelse af hvidvaskning af penge og gennemførelse af en handlingsplan til sikring af, at praksis med hensyn til kundelegitimationskrav og gennemsigtighed for de enkelte enheder forbedres i overensstemmelse med bedste praksis.

▼B

6. I løbet af 2013 gennemfører de cypriotiske myndigheder nøje finansloven for 2013 (som ændret), inklusive de supplerende permanente foranstaltninger, der blev vedtaget før den første udbetaling af finansiel bistand, der skal beløbe sig til mindst 351 mio. EUR (2,1 % af BNP). Cypern træffer følgende foranstaltninger:

a) en reform af skattesystemet for motorkøretøjer, baseret på miljøvenlige principper og med sigte på at skabe yderligere indtægter på mellemlang sigt

b) en kompensationsordning for sociale fonde og pensionsfonde med indskud i Cyprus Popular Bank, som sikrer en ligeværdig behandling i forhold til sådanne fonde i Bank of Cyprus, tager hensyn til likviditeten og den aktuarmæssige stilling i hver fond og minimerer virkningen for det offentlige underskud. Som følge af disse fondes sociale karakter kan målet for det offentlige underskud i 2013 tages op til revision for at tage hensyn til den budgetmæssige virkning af denne ordning

c) en fuldstændig gennemførelse af de konsolideringsforanstaltninger, der er vedtaget siden december 2012.

▼M1

7. I løbet af 2014 gennemfører de cypriotiske myndigheder fuldt ud de i finansloven for 2014 omhandlede permanente foranstaltninger, som beløber sig til mindst 270 mio. EUR. De sørger for en fuldstændig gennemførelse af de konsolideringsforanstaltninger, der er vedtaget siden december 2012.

▼M1

7a. Som led i finanspolitikken i 2015-2016 tilstræber de cypriotiske myndigheder en offentlig saldo, der er i overensstemmelse med tilpasningskursen, jf. henstillingen som led i proceduren i forbindelse med uforholdsmæssigt store underskud (EDP).

▼M3

7b. Som led i finanspolitikken i 2017-2018 tilstræber de cypriotiske myndigheder en offentlig saldo, der sikrer gældsbæredygtighed og er i overensstemmelse med tilpasningskursen som fastsat i stabilitets- og vækstpagten.

▼B

8. For at sikre de offentlige finansers langsigtede holdbarhed gennemfører Cypern finanspolitiske strukturreformer, der bl.a. omfatter følgende foranstaltninger og resultater:

▼M1

a) om nødvendigt nye reformer af det almindelige pensionssystem og pensionssystemet i den offentlige sektor for at sikre pensionssystemets holdbarhed på lang sigt, samtidig med at pensionernes tilstrækkelighed sikres

▼B

b) kontrol med væksten i sundhedsudgifterne for at sikre, at der findes tilstrækkelige midler med henblik på at styrke finansieringsstrukturens bæredygtighed og effektiviteten i de offentlige sundhedsydelser, etablering af et nationalt sundhedssystem med sikring af dets økonomiske bæredygtighed og universelle dækning

c) forbedring af effektiviteten i de offentlige udgifter og af budgetproceduren ved hjælp af effektive mellemfristede budgetrammer som led i en bedre forvaltning af de offentlige finanser for derved at bidrage til budgetkonsolideringsbestræbelserne, samtidig med at der sikres tilstrækkelige midler til grundlæggende politikker såsom uddannelse og sundhedspleje. Disse rammer skal være i fuld overensstemmelse med Rådets direktiv 2011/85/EU ( 5 ) og med traktaten om stabilitet, samordning og styring i Den Økonomiske og Monetære Union, der blev undertegnet den 2. marts 2012 i Bruxelles

d) vedtagelse af passende retlige og institutionelle rammer for offentlig-private partnerskaber, der udformes i overensstemmelse med bedste praksis

▼M2

e) vedtagelse af en lov, der skal sikre et solidt virksomhedsledelsessystem for statsejede og halvoffentlige virksomheder og gennemførelse af en privatiseringsplan for at forbedre den økonomiske effektivitet og genskabe et bæredygtigt gældsniveau

▼B

f) udarbejdelse og gennemførelse af en omfattende reformplan for at forbedre effektiviteten i skatteopkrævningen og skatteadministrationen, herunder foranstaltninger til bekæmpelse af skattesvig og skatteflugt samt sikring af en fuldstændig og rettidig anvendelse af lovgivning og standarder for internationalt skattesamarbejde og udveksling af skatteoplysninger

g) reform af ordningen for skat på fast ejendom

▼M3

h) reform af den offentlige administration for at forbedre dens funktion og effektivitet, navnlig ved at revidere de offentlige tjenesters størrelse og funktionelle organisation, forbedre løndannelsessystemet, indføre et nyt personaleevaluerings- og forfremmelsessystem og øge mobiliteten blandt de ansatte for således at sikre en effektiv udnyttelse af de offentlige ressourcer og levering af kvalitetsydelser til befolkningen

▼B

i) reformer af de sociale ydelsers overordnede struktur og niveauer med henblik på at opnå en mere effektiv udnyttelse af ressourcerne og sikre en passende balance mellem social bistand og incitamenter til at arbejde. Den planlagte reform af offentlig bistand skal sikre, at social bistand fungerer som et sikkerhedsnet for at sikre en minimumsindkomst for dem, der ikke er i stand til at opretholde en basal levestandard, samtidig med at der er effektive incitamenter til at tage arbejde, og

j) en gennemgribende revision af den offentlige gæld, bl.a. en undersøgelse af, hvilke faktorer der har ført til opbygning af den uforholdsmæssigt store gæld.

9. Cypern sikrer, at lønindekseringssystemet inden for den offentlige sektor som helhed forbliver suspenderet indtil programmets afslutning. Enhver ændring i mindstelønnen skal være i overensstemmelse med den økonomiske udvikling og udviklingen på arbejdsmarkedet og ske i samråd med arbejdsmarkedets parter.

▼M1

10. Cypern sikrer gennemførelsen af de aftalte foranstaltninger for at afhjælpe de identificerede mangler i landets aktiveringspolitikker. Cypern tager hurtige skridt til at skabe muligheder for de unge og forbedre deres beskæftigelsesudsigter i overensstemmelse med målsætningerne i Rådets henstilling om oprettelsen af en ungdomsgaranti ( 6 ). Udformningen, forvaltningen og gennemførelsen af foranstaltningerne rettet mod de unge skal indgå som en velintegreret del af samlingen af aktiveringspolitikker og være i overensstemmelse med reformen af det sociale velfærdssystem og de aftalte budgetmål.

11. Cypern skal være rede til at foretage yderligere ændringer af den sektorspecifikke lovgivning, der er nødvendige for fuldt ud at gennemføre Europa-Parlamentets og Rådets direktiv 2006/123/EF ( 7 ). De cypriotiske myndigheder sikrer en yderligere forbedring af de lovregulerede erhvervs funktionsmåde. Konkurrencelovgivningen forbedres gennem en styrkelse af de kompetente konkurrencemyndigheders funktion og af de nationale reguleringsmyndigheders uafhængighed og beføjelser.

▼M3

12. Cypern reducerer efterslæbet med hensyn til udstedelse af skøder og strømliner procedurer for at muliggøre en hurtig og effektiv udstedelse af nye bygningscertifikater og skøder.

13. Som led i handlingsplanen for vækst tager Cypern initiativ til at forbedre turistsektorens konkurrencedygtighed, navnlig ved at gennemføre turistsektorens handlingsplan, identificere hindringer for konkurrence i turistsektoren, vedtage en ny national strategi for turistsektoren og gennemføre en luftfartspolitisk strategi, der tager hensyn til Unionens aftaler om ekstern luftfart og om luftfart, samtidig med at der sikres tilstrækkelige luftfartsforbindelser.

▼B

14. Cypern gennemfører fuldt ud den tredje energipakke uanset artikel 44, stk. 2, i Europa-Parlamentets og Rådets direktiv 2009/72/EF ( 8 ) og artikel 49, stk. 1, i Europa-Parlamentets og Rådets direktiv 2009/73/EF ( 9 ). Cypern undersøger, om der er grund til at anvende de undtagelser, landet er blevet indrømmet ved disse artikler. Parallelt hermed udarbejdes der en omfattende udviklingsplan for omstruktureringen af den cypriotiske energisektor. Planen skal omfatte:

a) en udbygningsplan for den infrastruktur, der kræves til udnyttelsen af naturgas, hvori der tages hensyn til de kommercielle muligheder og risici

▼M2

b) en oversigt over reguleringssystemet og markedsordningen for den omstrukturerede energi- og gassektor, herunder en foreløbig vurdering af potentialet for forøgelse af elproduktionen gennem vedvarende energikilder, og

▼B

c) en plan med henblik på at etablere den institutionelle ramme for forvaltning af kulbrinteressourcer, herunder en ressourcefond, der modtager og forvalter offentlige indtægter fra off-shore-gasudvinding, og som oprettes på grundlag af internationalt anerkendt bedste praksis.

▼M1

15. Cypern indgiver en opdateret anmodning til Kommissionen om teknisk bistand i programperioden. I anmodningen angives og præciseres de områder, hvor de cypriotiske myndigheder finder det vigtigt at modtage teknisk bistand eller rådgivning for at kunne gennemføre det makroøkonomiske tilpasningsprogram.

▼M3

16. Cypern gennemfører handlingsplanen for vækst under behørigt hensyn til den igangværende reform af den offentlige forvaltning og forvaltningen af de offentlige finanser, andre forpligtelser i henhold til Cyperns makroøkonomiske tilpasningsprogram og relevante EU-initiativer under hensyn til partnerskabsaftalen om gennemførelsen af de europæiske struktur- og investeringsfonde. Handlingsplanen for vækst koordineres og håndhæves gennem et enkelt organ.

▼B

Artikel 3

Afgørelse 2013/236/EU ophæves.

Artikel 4

Denne afgørelse er rettet til Republikken Cypern.